Pranešimas žiniasklaidai

2025 m. rugsėjo 23 d.

*Viešinimui nuo 2025 m. rugsėjo 23 d. 10:00 val.*

**„Modus Group“ pusmetis: augančios pajamos, gerėjantis pelningumas ir nauji automobilių prekių ženklai**

Per pirmąjį 2025 m. pusmetį „Modus Group“ konsoliduotos neaudituotos pajamos siekė 274 mln. eurų ir buvo 22 % didesnės nei prieš metus (224 mln. eurų). Augimą daugiausia lėmė atsinaujinančios energetikos ir mobilumo paslaugų rezultatai. Grupės pelnas prieš palūkanas, mokesčius, nusidėvėjimą ir amortizaciją (EBITDA) išaugo 59 % ir pasiekė 18 mln. eurų.

„Šie metai pažymėjo strateginių partnerysčių pradžią su Europos rekonstrukcijos ir plėtros banku (ERPB) energetikos srityje bei su „MG Motor“ ir „Xpeng“ automobilių versle, – sako Ainė Martinkėnaitė-Martyniuk, „Modus Group“ valdybos pirmininkė. – Visos trys partnerystės pradėtos sėkmingai. ERPB tapus „Green Genius International“ akcininku, sėkmingai įgyvendinome valdysenos pokyčius, išlaikydami veiklos efektyvumą ir operatyvius sprendimus, o naujieji prekiniai ženklai automobilių rinkoje jau nuo pirmųjų mėnesių sulaukė didelio klientų susidomėjimo, papildydami mūsų portfelį naujomis galimybėmis.“

**„CityBee“ ir „MyBee“: nauji patogumai klientams**

Mobilumo verslai „CityBee“ ir „MyBee“, per pirmąjį pusmetį pademonstravo itin greitą augimą. Pajamos padvigubėjo iki 142,7 mln. eurų (­+112 %), o EBITDA ūgtelėjo 11 % ir pasiekė 7,3 mln. eurų.

„CityBee“ šį laikotarpį pažymėjo plačiu parko atnaujinimu – į gatves išriedėjo nauji, modernūs, klientų itin pamėgti ir aplinką tausojantys automobiliai; į jų atnaujinimą investuota 14,8 mln. eurų. Greta to, pristatytos naujovės klientų patirčiai gerinti: išplėstas kelionių paketų pasirinkimas, patobulinta naktinės rezervacijos funkcija, o „BeeChill“ apsauga, tapusi vienu iš „CityBee“ išskirtinumų, ir toliau suteikia vairuotojams ramybės – į kelionės kainą jau įskaičiuotas galimų eismo įvykio nuostolių padengimas.

„MyBee“ pristato „Premium“ paketą su „nuo durų iki durų“ (*door-to-door)* paslauga: prireikus techninės apžiūros ar remonto, automobilis bus paimamas tiesiai iš kliento namų ir grąžintas atgal. Kartu atnaujinta internetinė svetainė visose Baltijos šalyse, tad prenumeratą, kaip ir anksčiau, galima užsisakyti visiškai nuotoliniu būdu, tik dabar dar paprasčiau - vos keliais paspaudimais. Į automobilių parką papildomai investuota apie 4 mln. eurų, kad klientams būtų pasiūlytas dar platesnis pasirinkimas.

**„Modus Automotive“: du nauji prekių ženklai – „MG Motor“ ir „Xpeng“**

Automobilių versle „Modus Automotive“ fiksuojamas sulėtėjimas, pajamos mažėjo 21 % iki 112 mln. eurų , o EBITDA beveik perpus – nuo 11 mln. iki 5,7 mln. eurų. Nepaisant to, verslas išliko pelningas – uždirbta 3 mln. grynojo pelno. Pokyčiui iš dalies įtakos turėjo sprendimas nutraukti „Fiat“, „Alfa Romeo“ ir „Jeep“ pardavimų veiklą. Tęsdami portfelio atnaujinimą, „Modus Automotive“ pereina į naują etapą: į Baltijos šalių rinką atveda du naujus automobilių prekių ženklus – „MG Motor“ ir „Xpeng“, kurių atstovavimo sutartys jau pasirašytos.

„MG Motor“ pasiūloje – hibridiniai ir elektriniai modeliai, derinantys patikimą garantiją, pažangias technologijas ir prieinamą kainą; automobilius jau galima apžiūrėti „Autobrava Motors“ salone Vilniuje, taip pat Rygoje ir Taline. Naujieji automobiliai pasižymi išskirtine „Hybrid+“ technologija su pirmą kartą rinkoje taikoma trijų laipsnių hibridine transmisija, kuri leidžia dažniau ir didesniu greičiu važiuoti vien elektra bei pasiekti didesnį efektyvumą nei dauguma įprastų sistemų.

Spalį Vilniuje, Rygoje ir Taline duris atvers nauji „Xpeng“ salonai. Čia bus galima apžiūrėti išmaniuosius G6 ir G9 modelius, išsiskiriančius ultra-greitu įkrovimu 10 – 80 % per ~12 min., 800 V SiC sistema ir LFP baterijomis. Bandomiesiems važiavimams ir užsakymams galima registruotis jau dabar.

Pusmečio naujienos „Autobrava Motors“ Latvijoje: Kovą Rygoje atidaryta antroji ir didžiausia Baltijos šalyse „CUPRA Garage“ atstovybė. Ne mažiau svarbiu įvykiu tapo ir tai, kad „Autobrava Motors“ tapo oficialiu „Volkswagen“ serviso paslaugų tiekėju. Klientams tai –galimybė gauti gamintojo patvirtintą techninį aptarnavimą vienoje vietoje. Tuo pačiu, įmonė ir toliau siūlo „Cupra“, „MG“ ir „Seat“ automobilius, „Ducati“ motociklus bei užtikrina jų priežiūrą.

**„Green Genius“: augimas ir pirmoji komercinė baterija**

Atsinaujinančios energetikos „Green Genius“ pelningumas pirmąjį šių metų pusmetį reikšmingai išaugo. EBITDA pakilo nuo -6,9 mln. iki 5,7 mln. eurų, o pajamos augo 53 % – iki 18,3 mln. eurų. Didžiausią įtaką pajamų augimui turėjo pradėjęs gaminti elektrą 63 MW vėjo parkas Lietuvoje bei 62 MW saulės portfelis Lenkijoje.

2024 m. atnaujinta įmonės strateginė kryptis pritraukė 100 mln. eurų Europos rekonstrukcijos ir plėtros banko (ERPB) investiciją. „Green Genius“ plečia savo vaidmenį rinkoje - didina nuosavą žaliosios energijos generacijos portfelį ir taip stiprina indėlį į energijos bei transporto sektorių dekarbonizaciją.

2025 m. pirmąjį pusmetį „Green Genius“ sudarė finansavimo sandorius naujai statomiems vieniems didžiausių šalyje saulės bei baterijų kaupimo parkams ir tęsė biodujų veiklos transformaciją į biometano gamybą. Tuo pačiu laikotarpiu veiklą pradėjo ir pirmoji Lietuvoje komercinė baterija (1 MW / 2 MWh), kaupianti saulės parko pagamintą energiją ir teikianti sistemines balansavimo paslaugas tinklui, taip užtikrindama didesnį žalios energijos gamybos ir vartojimo balansą. Energijos kaupimo sprendimai šiandien tampa neatsiejama Lietuvos energetikos transformacijos dalimi.

**„Envolve Capital“: naujas vardas ir pirmasis sėkmingas fondo pardavimas**

Vasario mėnesį „Modus Asset Management“ pakeitė pavadinimą ir tapo „Envolve Capital“. Naujas vardas, jungiantis žodžius *energy* ir *evolve,* reprezentuoja įmonės misiją prisidėti prie energetikos transformacijos regione. Naujas vardas žymi naują etapą, kuriame pokyčius seka pasiekimai.

Svarbiausia pusmečio naujiena - sėkmingai parduotas fondo portfelis. Nuo 2019 m. veikęs „Modus Renewable Energy Lithuanian Investment“ fondas pardavė veikiančias saulės elektrines Lietuvoje, grąžino lėšas investuotojams ir pasiekė metinę 12,2 % grąžą (net IRR). Tai – pirmasis „Envolve Capital“ fondas užbaigęs visą ciklą, nuo įkūrimo iki turto realizacijos.

Kol vienas fondas baigė savo veiklos etapą, didžiausias „Clean Energy Infrastructure Fund“, toliau plėtė portfelį, kurio instaliuota galia Lietuvoje, Latvijoje ir Lenkijoje pasiekė 219 MW (2024 m. I pusmetį – 124 MW) iš saulės ir vėjo jėgainių. Dalis jų jau baigė statybas ir pradėjo gaminti švarią energiją.

Kiti fondai – „Modus Remote Solar Fund I“ (76 MW) ir „Modus Poland Solar Fund I“ (113 MW) telkėsi į veiklos efektyvumą ir pasirengimą pardavimo galimybėms.

**Apie „Modus Group“**

*„Modus Group“ yra tarptautinė įmonių grupė, šiuo metu veikianti dešimtyje Europos rinkų. Grupės pagrindinė veikla apima keturias sritis: atsinaujinančią energetiką („Green Genius“), mobilumo paslaugas („Modus Mobility“, „CityBee“, „MyBee“), automobilių verslą („Maserati“, „Bentley“, „Porsche“, „SEAT“, „CUPRA“, „Ducati“, „MINI“, „Italjet“, „BMW“, „Aston Martin“, „MG“, „Xpeng“, “VW” service) bei investicijų valdymą („Envolve Capital“).*

**Kontaktai žiniasklaidai:**

Aistė Makarevičiūtė

„Modus Group“ komunikacijos projektų vadovė

[aiste.makareviciute@modus.group](mailto:aiste.makareviciute@modus.group) |+ 370 641 52 715